text: ২৫ নভেম্বর ২০২০, ১৯:৩৯আপডেট : ২৫ নভেম্বর ২০২০, ২১:২৭
  স্বরাষ্ট্রমন্ত্রী আসাদুজ্জামান খান বলেছেন, বঙ্গবন্ধু স্যাটেলাইট-১-এর মাধ্যমে তথ‍্য-প্রযুক্তির সুবিধা নিয়ে স্বরাষ্ট্র মন্ত্রণালয়ের আওতাধীন দফতরগুলোর মাধ্যমে কীভাবে জনগণের সেবার মান বাড়ানো যায়, সে বিষয়টি আমরা বিবেচনা করছি। বঙ্গবন্ধু স্যাটেলাইট-১-এর মাধ্যমে সম্প্রচারিত টেলিভিশন চ্যানেলগুলোর সম্প্রচারের মান পর্যবেক্ষণের জন্য বাংলাদেশ স্যাটেলাইট কোম্পানি লিমিটেড (বিএসসিএল)-এর প্রধান কার্যালয়ে স্থাপিত নবনির্মিত মনিটরিং সেন্টার উদ্বোধনের সময় বুধবার (২৫ নভেম্বর) দুপুরে প্রধান অতিথির বক্তব্যে তিনি এসব কথা বলেন।
  বিএসসিএল-এর চেয়ারম্যান ড. শাজাহান মাহমুদের সভাপতিত্বে অনুষ্ঠানে বিশেষ অতিথি হিসেবে ডাক ও টেলিযোগাযোগ মন্ত্রী মোস্তাফা জব্বার, ডাক ও টেলিযোগাযোগ বিভাগের সচিব এবং সংশ্লিষ্ট মন্ত্রণালয় ও বিএসসিএল-এর ঊর্ধ্বতন কর্মকর্তারা এ সময় উপস্থিত ছিলেন।
  স্বরাষ্ট্র মন্ত্রণালয়ের জনসংযোগ কর্মকর্তা শরীফ মাহমুদ অপু জানান, মনিটরিং সেন্টারের পাশাপাশি অনুষ্ঠানে সিএসসিএল-এর বেশ কিছু উদ্ভাবনী সেবা, যেমন—স্যাটেলাইটের ভি-স্যাট প্রযুক্তির মাধ্যমে প্রত্যন্ত অঞ্চলে মোবাইল ফোনের বেইজ ট্রান্সসিভার স্টেশনে (বিটিএস) সংযোগ স্থাপন, এক টেলিফোন এক্সচেঞ্জ থেকে অন্য এক্সচেঞ্জে সংযোগ স্থাপন, ভিডিও সার্ভিলেন্স সিস্টেম পরিচালনা ইত্যাদি প্রদর্শনের ব্যবস্থা করা হয়। অনুষ্ঠানে প্রধান অতিথি ও বিশেষ অতিথি শুভেচ্ছা বক্তব্য রাখেন।